Na temelju članka 30. Zakona o komunalnom gospodarstvu ("Narodne novine" broj 68/18, 110/18 i 32/20), nakon prethodne suglasnosti Gradskog vijeća Grada Križevaca dane na \_\_\_\_ sjednici održanoj \_\_\_\_\_\_\_\_\_\_. godine, Uprava Društva - Direktor u skladu sa člankom 34. Odluke o izmjeni Društvenog ugovora Komunalno poduzeće društvo s ograničenom odgovornošću za obavljanje komunalne djelatnosti Križevci – pročišćeni tekst od 23. 03. 2022. godine dana \_\_\_\_\_\_\_\_\_. godine donosi sljedeće

**OPĆI UVJETI ISPORUKE**

**KOMUNALNE USLUGE JAVNIH TRŽNICA NA MALO**

**UVJETI PRUŽANJA KOMUNALNE USLUGE**

**Članak 1.**

 Ovim Općim uvjetima isporuke komunalne usluge javnih tržnica na malo (u daljnjem tekstu: Opći uvjeti) se utvrđuju uvjeti pružanja odnosno korištenja komunalne usluge javnih tržnica na malo, međusobna prava i obveze Isporučitelja usluge i korisnika usluge, način obračuna i plaćanja isporučene komunalne usluge.

**Članak 2.**

 Isporučitelj komunalne usluge javnih tržnica na malo je KOMUNALNO PODUZEĆE d.o.o., Cubinec, Donji Cubinec 30A, u daljnjem tekstu (Isporučitelj usluge) koje tu uslugu pruža na Gradskoj tržnici u Križevcima u Ulici Drage Grdenića 7.

 Korisnici uslužne komunalne djelatnosti javnih tržnica na malo su pravne i fizičke osobe koje pod određenim uvjetima koriste prostor tržnice u cilju prodaje svojih proizvoda:

* Pravna ili fizička osoba registrirana za obavljanje djelatnosti trgovine na malo
* Pravna ili fizička osoba registrirana za obavljanje djelatnosti proizvodnje koja svoje proizvode prodaje na tržištu
* Fizička osoba koja se bavi poljoprivrednom proizvodnjom i prodaje vlastite proizvode u skladu s propisima

Svi korisnici usluga na tržnici moraju imati dokaz o pravu na obavljanje djelatnosti. Ukoliko korisnici usluga, na bilo koji način, dovedu u zabludu Isporučitelja ili mu predoče nevažeći dokaz, svi troškovi i/ili šteta, kao i cjelokupna prekršajna i kaznena odgovornost koja proizlazi iz takvog postupanja, pada na teret korisnika usluge.

**Članak 3.**

 Tržnica je organizirani i uređeni prostor na kojem se obavlja promet robe na malo, prvenstveno poljoprivredno-prehrambenih i drugih proizvoda, a u skladu s ovim Općim uvjetima, Odlukom o radnom vremenu i Cjeniku usluga na Gradskoj tržnici Grada Križevaca, zakonskim propisima i dobrim poslovnim običajima.

 Tržnica se sastoji od zelene, mliječne tržnice i parkirališnog prostora sa sjeverne strane.

 Zelena tržnica je natkriveni prostor na kojem su smješteni stolovi i kiosci za prodaju.

 Mliječna tržnica je izdvojeni zatvoreni prostor na kojem su smješteni stolovi i rashladni uređaji. Rashladni uređaji mogu biti u vlasništvu Isporučitelja usluge ili u vlasništvu Korisnika usluga. Ukoliko su rashladni uređaji u vlasništvu Korisnika usluge, Isporučitelj određuje uvjete pod kojima se isti koriste.

 Parkirališni prostor na sjevernoj strani, u odnosu na ostali dio tržnice i poslovnu zgradu, je dio Tržnice na kojoj se odvija prodaja proizvoda određenih ovim Općim uvjetima.

Maltar je ovlaštena osoba Isporučitelja koji vodi brigu o redu i vrši naplatu dnevne tržne usluge, te je predstavnik Isporučitelja na prostoru tržnice.

**Članak 4.**

 Tržnica nudi usluge:

* daje u zakup stolove zatvorenog i otvorenog tipa,
* daje u zakup mjesta za kioske,
* daje u zakup prodajni prostor na parkiralištu petkom,
* daje u zakup skladišni prostor,
* dnevno iznajmljuje opremu na korištenje,
* organizira prigodne i sezonske prodaje na za to predviđenim mjestima.

 Korisnici tržnicu koriste pod jednakim uvjetima.

**Članak 5.**

 Na zelenoj tržnici mogu se prodavati:

Povrće, voće (svježe, sušeno ili konzervirano), začini, šumski plodovi, cvijeće, presadnice, ljekovito bilje, med, kruh i pekarski proizvodi i ostali proizvodi čija je prodaja sukladno propisima dozvoljena na tržnici.

 Na mliječnoj tržnici mogu se prodavati:

Mlijeko, mliječni proizvodi, brašno i proizvodi od brašna, jaja i slični proizvodi.

 Na parkiralištu sa sjeverne strane mogu se prodavati:

Suveniri, košaračko-pleterski proizvodi, tekstil i odjevni predmeti, obuća, pleteni proizvodi, drvna i kožna galanterija, bižuterija, proizvodi od voska i plastike, prodaja voća i povrća iz vozila, prodaja božićnih jelki, kao i drugi slični proizvodi.

**Članak 6.**

 Na prostoru tržnice mogu se pružati i jednostavniji oblici ugostiteljske i pečenjarske usluge i druge vrste usluga, prema posebnim uvjetima, a u skladu s posebnom odlukom Isporučitelja usluge.

**Članak 7.**

 Proizvodi koji se nude na Tržnici moraju odgovarati sanitarnim, veterinarskim, i drugim uvjetima određenim u odgovarajućim propisima vezanim uz prodaju roba na malo. Odgovornost za udovoljavanje uvjetima iz stavka 1. ovog članka preuzimaju Korisnici usluge – prodavatelji.

Roba koja se prodaje na tržnici može se prodavati samo individualnim potrošačima za njihove potrebe. Preprodaja robe na tržnici je zabranjena.

**Članak 8.**

 Promet robe na malo obavlja se na prostoru Tržnice i to za određenu robu na za to određenim mjestima.

 Na tržnici nije dozvoljena prodaja robe s tla.

 Na tržnici nije dozvoljeno zadržavanje dostavnih a ni bilo kojih drugih vozila.

 Vrijeme dostave proizvoda na prodajna mjesta je od 6,00 - 8,00 sati, te od 12,00 - 13,00 sati.

 Tržnica radi sve dane u tjednu od 6,00 - 13,00 sati i nedjeljom od 7,00 - 12,00 sati.

 Tržnica ne radi praznicima i blagdanima.

**MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE JAVNE TRŽNICE NA MALO**

**Članak 9.**

 Prodajna mjesta se mogu koristiti na slijedeće načine:

* stalno prodajno mjesto – daju se u zakup temeljem sklopljenog ugovora
* povremeno prodajno mjesto – plaćaju se dnevno po dolasku
* sezonska i prigodna prodaja – dodjeljuju se na razdoblje od maksimalno 30 dana i to za blagdane i prigodne dane (Božićni i novogodišnji blagdani, Uskrs, Valentinovo i slično)

Prodajna mjesta daju se u zakup fizičkim i pravnim osobama koji udovoljavaju uvjetima iz čl. 2. ovih Općih uvjeta i to na način:

* prodajna mjesta (otvoreni i zatvoreni stolovi) u natkrivenom i mliječnom dijelu tržnice daju se u zakup temeljem sklopljenog ugovora(stalno prodajno mjesto);
* prodajna mjesta (otvoreni i zatvoreni stolovi) u natkrivenom i mliječnom dijelu tržnice daju se na dnevno korištenje (povremeno prodajno mjesto)
* mjesta za kioske daju se u zakup putem sklopljenog ugovora (stalno prodajno mjesto);
* prodajna mjesta u nenatkrivenom dijelu tržnice (parkirališni prostor sa sjeverne strane) daju se u najam putem sklopljenog ugovora (stalno prodajno mjesto);

Sva prodajna mjesta na tržnici su numerirana brojevima.

**Članak 10.**

 Prodajni prostor se ne može dati u podzakup.

**Članak 11.**

 Prodajni prostor čije pravo korištenja je oduzeto Korisniku, odnosno koji je odustao od prodajnog prostora, nudit će se dnevno drugim zainteresiranima, uz prednost onih koji su prvi pokazali interes za to prodajno mjesto.

 Prodajni prostor na kojem se do 8,00 sati ne pojavi s robom korisnik prodajnog prostora, nudit će se drugim zainteresiranima uz prednost onih koji su prvi pokazali interes za to prodajno mjesto.

**Članak 12.**

 Usluga iznajmljivanja vage plaća se dnevno i to maltaru prilikom dolaska na Tržnicu.

**Članak 13.**

 Isporučitelj usluge će Korisniku usluge ispostaviti račun za korištenje prodajnog prostora tržnice.

**Članak 14.**

 Svaki Korisnik prodajnog prostora koji iznajmi vagu dužan ju je pregledati prije upotrebe i nakon korištenja vratiti maltaru u čistom i ispravnom stanju, uz plaćanje naknade za korištenje iste.

Vaga treba biti smještena na vidljivom mjestu, na kojem kupac može kontrolirati vaganje robu koju kupuje.

 U slučaju da iznajmljena vaga ne bude vraćena u ispravnom stanju, Korisnik vage je dužan nadoknaditi troškove popravka vage, sukladno trošku koji ima Isporučitelj.

**Članak 15.**

 Pravo prodaje robe na parkirališnom prostoru odobrava Isporučitelj usluge potpisom Ugovora.

 Svi Korisnici usluga koji se prijavljuju na javni natječaj za prodajna mjesta na tržnici obavezni su predočiti dokaz o pravu na obavljanje djelatnosti.

**Članak 16.**

 Smještaj na prostor parkirališta obavljaju sami Korisnici na osnovu Ugovora, nakon provođenja javnog nadmetanja i uz dogovor sa maltarom.

**Članak 17.**

 Korisniku prodajnog prostora koji odbija platiti usluge iz članka 13. ovih Općih uvjeta ili koji da u podzakup prodajni prostor, Isporučitelj usluge može oduzeti pravo korištenja prodajnog prostora.

**Članak 18.**

 Korisnik prodajnog prostora i Korisnici usluga Tržnice dužni su se pridržavati odredaba ovih Općih uvjeta isporuke, Tržnog reda i Cjenika usluga na Gradskoj tržnici Grada Križevaca.

 U slučaju nepoštivanja odredaba iz stavka 1. ovog članka, Isporučitelj usluge može oduzeti pravo korištenja prodajnog prostora.

**Članak 19.**

 Roba koja se prodaje na tržnici mora imati istaknutu cijenu na vidljivom mjestu.

 Prehrambeni proizvodi izloženi prodaji moraju udovoljiti sanitarnim i veterinarskim uvjetima propisanim Zakonom i drugim propisima.

 Higijenski neispravni i zdravlju škodljivi prehrambeni proizvodi ne smiju se prodavati i pohranjivati u prostorima tržnice.

 Proizvodi koji podliježu odredbama propisa o kakvoći moraju biti vidljivo označeni odgovarajućom oznakom.

**Članak 20.**

Isporučitelj ne smije dopustiti ili na bilo koji način omogućiti da se na tržnici prodaju elektrotehnički i elektronski aparati, radio i TV prijemnici, njihovi dijelovi ili pribor, pripremljeni, snimljeni i nesnimljeni nosači za snimanje zvuka, slike ili drugih zapisa (audio i video kazete, CD-i, DVD-i i slični mediji) te drugi proizvodi koje je sukladno propisima zabranjeno prodavati na tržnici.

Na javnoj tržnici na malo mogu se prodavati samo proizvodi čiji je promet važećim zakonima i propisima dozvoljen.

**Članak 21.**

 Zaposlenik Isporučitelja usluge (maltar) dužan je:

* Održavati red na Tržnici
* Upozoravati Korisnike usluga na Tržnici na uočene nepravilnosti u njihovom radu i ponašanju.
* Surađivati s komunalnim redarom
* Naplaćivati usluge i kontrolirati naplatu
* Vršiti nadzor nad ispravnošću iznajmljenih vaga
* Održavati Tržnicu čistom
* Pozvati komunalnog redara ili određene institucije ako zapaze neprimjereno ponašanje, nedostojno vladanje ili izazivanje nereda.
* Dužan je osigurati redovno čišćenje tržnog prostora tržnice
* Dužan je najmanje jedan puta godišnje ili prema potrebi osigurati deratizaciju prostora
* Dnevno čistiti prodajne i druge površine koje korisnici zajednički upotrebljavaju i otpad odlagati u za to predviđene spremnike
* Obavljati i druge poslove vezane uz primjenu ovih Općih uvjeta, Cjeniku usluga na Gradskoj tržnici Grada Križevaca kao i poštivanje dobrih poslovnih običaja, odnosno pravila ponašanja na Tržnici.

**Članak 22.**

 Korisnici prodajnog prostora Tržnice dužni su:

* Pridržavati se ovih Općih uvjeta i Cjenika usluga na Gradskoj tržnici Grada Križevaca
* Dopremiti i otpremiti robu u vremenu određenom ovim Općim uvjetima
* Prodavati proizvode na mjestima određenim za određenu vrstu proizvoda i sukladno ugovoru o zakupu ili najmu i/ili mjesto koje je dodijeljeno od strane maltara
* Prodajni prostor održavati čistim, a nakon napuštanja prodajnog prostora skloniti ambalažu i ostale otpatke na za to određena mjesta.
* Na svakoj robi istaknuti jasno i na vidljivom mjestu cijenu
* Vaga treba biti postavljena tako da kupci mogu kontrolirati vaganje
* Moraju voditi računa o osobnoj higijeni, moraju biti čisti i uredni, primjereno odjeveni, ne smiju biti pod utjecajem alkohola, droga ili nedostojnog ponašanja.
* Najkasnije 30 minuta nakon isteka radnog vremena vratiti sva tehnička sredstva i očistiti prodajno mjesto te napustiti prostor tržnice
* Na zahtjev ovlaštene osobe Isporučitelja usluge pokazati odgovarajuće dokumente

**Članak 23.**

Uskladištenje robe na tržnici je dozvoljeno isključivo, u za to predviđenim spremištima, koje korisnici mogu iznajmiti. Za iznajmljeni skladišni prostor plaća se naknada sukladno Cjeniku.

**Članak 24.**

Kupcu je zabranjeno dirati prehrambene proizvode, odlagati otpad izvan odgovarajućih posuda, nepotrebno se zadržavati oko prodajnih mjesta i na drugi način remetiti rad na tržnici.

Zabranjeno je dovoditi životinje i kućne ljubimce na prostor tržnice.

**NAČIN OBRAČUNA I PLAĆANJA ISPORUČENE KOMUNALNE USLUGE**

**Članak 25.**

 Isporučitelj usluge sklapa pojedinačne ugovore s Korisnikom usluge o korištenju stalnih prodajnih mjesta i sezonskih i povremenih prodajnih mjesta.

 Korisnici usluge plaćaju dnevno uslugu maltaru, na temelju važećeg Cjenika, za povremena prodajna mjesta.

 Isporučitelj komunalne usluge dužan je za Cjenik usluga na tržnici i za svaku njegovu izmjenu i dopunu pribaviti prethodnu suglasnost Gradonačelnika Grada Križevaca sukladno odredbama Zakona o komunalnom gospodarstvu ("Narodne novine" broj 68/18, 110/18 i 32/20).

**Članak 26.**

Za naplaćenu dnevnu tržnu uslugu (maltarina) djelatnik Komunalnog poduzeća d.o.o. izdaje potvrdu koju je korisnik dužan čuvati i na zahtjev kontrolora naplate Isporučitelja pokazati. Ako se tijekom kontrole korisnik zateče bez potvrde ili je zauzeo veći prostor od plaćenog, plaća ponovnu naknadu za trenutno zauzeti prostor.

Korisnici koji imaju ugovor za stalna prodajna mjesta, a zauzmu prostor veći od onog u ugovoru, za isto će im se odmah, na licu mjesta, naplatiti naknadi za dodatno zauzeti prostor.

**PRIJELAZNE I ZAVRŠNE ODREDBE**

**Članak 27.**

 Korištenjem usluge, korisnik usluge pristaje na primjenu ovih Općih uvjeta i Odluke.

**Članak 28.**

 Ovi Opći uvjeti objavit će se u Službenom vjesniku Grada Križevaca, na mrežnim stranicama Grada Križevaca www.krizevci.hr, na oglasnoj ploči Isporučitelja usluge i mrežnim stranicama Isporučitelj usluge https://komunalno.hr.

**Članak 29.**

 Na ove Opće uvjete Gradsko vijeće Grada Križevaca dalo je prethodnu suglasnost Zaključkom KLASA: \_\_\_\_\_\_\_\_\_\_, URBROJ: \_\_\_\_\_\_\_\_\_\_\_\_ od \_\_\_\_\_\_\_\_\_ godine.

**Članak 30.**

 Stupanjem na snagu ovih Općih uvjeta prestaju važiti Opći uvjeti isporuke komunalne usluge javnih tržnica na malo broj 106/2019 od 01.02.2019. godine.

**Članak 31.**

 Ovi Opći uvjeti stupaju na snagu danom donošenja.

 Direktor

 Martin Kozjak, struč.spec.ing.aedif.

KLASA: 363-01/22-01/01

URBROJ: 2137-105-01/22-1

Cubinec, \_\_\_\_\_\_\_